Notum facimus omnibus S. Dei ecclesiæ filiis tam presentibus quam eorum posteris, quod ego Girarmus de Porta, filius quondam bone memorie Ragimbaldi, pro remedio et salute anime mee et antecessorum meorum, laudantibus atque volentibus filiis meis, videlicet Acardo et Ragimbaldo, aliisque meis parentibus, trado et bona voluntate concedo quamdam feminam, scilicet uxorem Gosberti de Fourcerano cum tota prole sua presenti et futura, Deo et S. Cirico atque canonicis in ecclesia sua servientibus, ea videlicet ratione ut ipsa cum prole sua et posteritate que de illa ventura est servitium quod mihi debetur ab eis reddant canonicis S. Cirici a modo et usque in sempiternum. Hanc vero donationem laudavit Bernardus de Sancto Salvio atque firmavit, de cujus Ego Girarmus habebam beneficio. Laudavit etiam domnus Hugo presul, de quo Bernardus habere videbatur. Item concedo illis conjugem Belini, custodis nemorum, cum sua tota presenti prole et futura ab ea posteritate, et omnes consuetudines quas in vineis mulieris illius solitus eram habere, nec non et olcam quamdam in suburbio Nivernis, in parrochia videlicet S. Troesii sitam, omnibus supra nominatis volentibus et laudantibus.